L-UE mhux se testendi l-mekkaniżmu ta' awtorizzazzjoni għall-esportazzjoni tal-vaċċini tal-COVID-19, li jiskadi fil-31 ta' Diċembru 2021. Dan ifisser li, mill-1 ta' Jannar 2022, il-produtturi tal-vaċċini mhux se jkollhom aktar għalfejn jitolbu awtorizzazzjoni għall-esportazzjoni ta' vaċċini barra mill-UE. It-trasparenza fil-esportazzjoni se tkompli tiġi ggarantita permezz ta' mekkaniżmu ta' monitoraġġ ġdid li se jipprovdi lill-Kummissjoni Ewropea data f'waqtha u speċifika għall-kumpaniji dwar l-esportazzjoni tal-vaċċini. Il-Kummissjoni se tkompli żżomm għajnejha fuq is-sitwazzjoni epidemjoloġika li għaddejja sabiex tkun tista' tieħu l-miżuri xierqa kif meħtieġ. Din id-deċiżjoni hija parti mill-isforzi usa' tal-UE biex tiffaċilita produzzjoni u distribuzzjoni ekwa l-aktar wiesgħa u rapida possibbli tal-vaċċini kontra l-COVID-19 li d-dinja teħtieġ b'mod urġenti: Il-Viċi President Eżekuttiv u Kummissarju għall-Kummerċ, Valdis Dombrovskis, qal: “L-UE kienet fuq quddiem fl-isforz dinji tal-vaċċinazzjoni. Esportajna aktar minn nofs il-produzzjoni tagħna tal-vaċċini u sostnejna u ffinanzjajna inizjattivi bħal ma huma COVAX li tgħin biex jiġi ggarantit l-aċċess għall-vaċċini f'dawk in-naħat tad-dinja fejn l-aktar hemm bżonnhom. Filwaqt li nżommu quddiem għajnejna r-responsabbiltajiet dinjija tagħna, nieħu pjaċir ngħid li issa se nissosstitwixxu s-sistema preżenti ta' awtorizzazzjoni tagħna b'mekkaniżmu ġdid ta' monitoraġġ biex niġbru data preċiża dwar l-esportazzjoni tagħna. Għad hemm ħidma importanti li trid issir fl-isforz biex id-dinja tiġi vvaċċinata, għalhekk se nirduppjaw l-isforzi tagħna fuq il-fronti kollha fil-laqgħa Ministerjali tad-WTO li jmiss biex naraw li jkun hemm rispons olistiku madwar id-dinja għall-pandemija. Il-Kummissarju għas-Saħħa u s-Sikurezza Alimentari Stella Kyriakides qalet: “Sabiex negħlbu l-pandemija tal-COVID-19 huwa neċessarju li tiġi vvaċċinata d-dinja kollha. Fil-każ tagħna, aħna qatt ma ħsibna fuq il-linja ta' l-UE l-ewwel, is-solidarjetà fejn jidħlu l-vaċċini kienet mill-bidu l-prinċipju ewlieni tagħna. L-UE wriet solidarjetà anki fl-aktar mumenti diffiċli u esportat sew aktar minn nofs id-dożi tal-vaċċini li pproduċejna lejn pajjiżi oħra madwar id-dinja. Se nkomplu nagħmlu dan filwaqt li nżommu t-trasparenza u l-iskambju tal-informazzjoni dwar l-esportazzjonijiet tagħna, u se nkunu fuq quddiem fl-isforzi dinjija biex nħarsu l-ħajjiet u ntemmu din il-kriżi dinjija tas-saħħa.” Il-mekkaniżmu l-ġdid ta' monitoraġġ se jiżgura ġbir kontinwu u f'waqtu ta' data dwar l-esportazzjonijiet tad-dożi tal-vaċċini kontra l-COVID-19 u s-sustanzi attivi biex jiġu prodotti tali vaċċini fil-livell tal-kumpaniji. Din id-data se tkun qed tinġabar mill-awtoritajiet doganali tal-Istati Membri tal-UE. Il-Kummissjoni se tippubblika din id-data f'livell aggregat. L-iskop tal-mekkaniżmu ta' trasparenza u awtorizzazzjoni tal-esportazzjoni tal-vaċċini kien li jiżgura li l-vaċċini jaslu għand l-Ewropej f'konformità mal-obbligi kuntrattwali tal-kumpaniji. Is-sistema tejbet b'mod sinifikanti t-trasparenza tal-produzzjoni, il-konsenji u l-ktajjen tal-provvista tal-vaċċini. Hija wriet ukoll li l-UE hija fuq quddiem fid-dinja fejn tidħol l-esportazzjonijiet tal-vaċċini. Il-konsenji tad-dożi tal-vaċċini kontra l-COVID-19 fl-Unjoni komplew b'pass dejjem aktar mgħaġġel, u dan irriżulta fil-progress ċar tal-kampanja tal-vaċċinazzjoni fl-Unjoni. Madankollu, il-kampanja tal-vaċċinazzjoni għadha għaddejja, u għad hemm inċertezzi. B'tifqigħat ġodda tal-virus fl-UE u r-riskju ta' varjanti ġodda tal-virus tal-COVID-19, għad hemm bżonn ta' trasparenza fl-esportazzjonijiet tal-vaċċini, li l-UE se tkompli tagħmel taħt il-mekkaniżmu il-ġdid ta' monitoraġġ. Ir-Regolament ta' Implimentazzjoni tal-Kummissjoni